《和涂率修》
元代·刘诜

出郭意行何所归，史家园里得新诗。野香一径客稀到，秋兴满山僧不知。

老爱故人鸿得侣，愁欺短发叶辞枝。他年尚有经行约，莫忘西山见月时。

作者简介：（1268—1350）吉安庐陵人，字桂翁，号桂隐。性颖悟，幼失父。年十二，能文章。成年后以师道自居，教学有法。江南行御史台屡以遗逸荐，皆不报。为文根柢《六经》，躏跞诸子百家，融液今古，四方求文者日至于门。卒私谥文敏。有《桂隐集》。